|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Városüzemeltetési Bizottság és

Pénzügyi és Kerületfejlesztési Bizottság

**ELŐTERJESZTÉS**

**A Képviselő-testület** **2023. szeptember 20-ai rendes ülésére**

|  |  |
| --- | --- |
| **Tárgy:** | Javaslat a rendőrségi túlszolgálat finanszírozására 2023. január 1. napjától 2023. december 31. napjáig megkötött megállapodásban meghatározott keretösszeg emelésére |

**Készítette:**

Csüllög Szilvia Márta

irodavezető

**Törvényességi szempontból kifogást nem emelek:**

a jegyző jogkörében eljárva

dr. Nagy Erika

aljegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

Budapest Főváros VII. kerület Erzsébetváros Önkormányzata a kerület közbiztonságának növelése érdekében a 279/2022. (XI.16.) határozatában kötelezettséget vállalt arra, hogy a 2023. évi költségvetésében 2023. január 1. és 2023. december 31. napja közötti időszakra 30 millió Ft előirányzatot határoz meg a Budapesti Rendőr-főkapitányság VII. kerületi Rendőrkapitányság vezénylési körébe tartozó rendőrök túlszolgálatának finanszírozására.

A képviselő-testületi döntésnek megfelelően 2022. december 21. napján megállapodás jött létre Budapest Főváros VII. Kerület Erzsébetváros Önkormányzata és a Budapesti Rendőr-főkapitányság között a helyi közbiztonságot érintő feladatok ellátására, amely megállapodás alapján az Önkormányzat támogatást biztosított a kerületi kapitányság részére a fenti feladat ellátása érdekében.

A Budapesti Rendőr-főkapitányság VII. Kerületi Rendőrkapitányság vezetője, Dr. Bálint András r. alezredes 2023. június 30. napján kelt levelében azzal a kéréssel fordult az Önkormányzat felé, hogy a 2023. évben biztosított 30 millió forintos önkormányzati támogatás összegét az Önkormányzat további 5 millió forinttal megemelni szíveskedjen. Indokolásként előadja, hogy a 2023. február 1. napjától bevezetett, úgynevezett önként vállalt túlszolgálat segítségével a rendőrségnek lehetősége nyílik a közterületi járőrszolgálat, illetve kiemelten a belső-erzsébetvárosi rendőri jelenlét mértékének fokozására.

A Képviselő-testület hatáskörét a Magyarország helyi önkormányzatairól szóló 2011. évi CLXXXIX. törvény 23. § (5) bekezdés 18. pontja alapozza meg.

Kérem a Tisztelt Képviselő-testületet, hogy az előterjesztésben megfogalmazottakat megtárgyalni, és azt figyelembe véve a helyi közbiztonsági feladatok ellátásához további 5 millió forint támogatást megadni, valamint az erre irányuló megállapodás módosításához szükséges határozatot elfogadni szíveskedjen.

**Határozati javaslat**

**Budapest Főváros VII. Kerület Erzsébetváros Önkormányzata Képviselő-testületének …/2023. (IX.20.) határozata a Budapesti Rendőr-főkapitányság VII. Kerületi Rendőrkapitányság vezénylési körébe tartozó rendőrök túlszolgálatának finanszírozása tárgyában 2022. december 21. napján kötött megállapodás módosítására, és az abban meghatározott keretösszeg megemelésére**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. a 2023. évi költségvetésében 2023. január 1. napja és 2023. december 31. napja közötti időszakra korábban biztosított 30 millió Ft, azaz harmincmillió forinton felül további 5 millió Ft, azaz ötmillió forintot biztosít a Budapesti Rendőr-főkapitányság VII. kerületi Rendőrkapitányság vezénylési körébe tartozó rendőrök túlszolgálatának finanszírozására, a „7201 Központilag kezelt ágazati feladatok” címen a Veszélyhelyzet tartalék kerete sor terhére;
2. hozzájárulását adja a helyi közbiztonságot érintő feladatok ellátására a Budapesti Rendőrfőkapitányság és a Budapest Főváros VII. Kerület Erzsébetváros Önkormányzata között 2022. december 21. napjával létrejött megállapodás jelen határozat mellékletét képező megállapodás-tervezet szerinti módosításához, egyben felkéri a Polgármestert a megállapodás aláírására;
3. felhatalmazza a Pénzügyi és Kerületfejlesztési Bizottságot az esetlegesen szükségessé váló módosítások elfogadására.

**Felelős:** Niedermüller Péter polgármester

**Határidő:** az 1. és 2. pont tekintetében: 2023. október 31.,

a 3. pont tekintetében: folyamatosan

Budapest, 2023. augusztus 30.

Niedermüller Péter

polgármester

Előterjesztés mellékletei:

* 279/2022. (XI.16.) számú képviselő-testületi határozat kivonata
* a helyi közbiztonságot érintő feladatok ellátására 2022. december 21. napján létrejött megállapodás
* Budapesti Rendőr-főkapitányság VII. Kerületi Rendőrkapitányság 2023. június 30. napján kelt megkeresése
* Megállapodás 1. sz. módosítás tervezete