|  |
| --- |
| **Budapest Főváros VII. kerület Erzsébetváros Önkormányzata**  **Galambos András Erzsébetváros Fejlesztési és Beruházási Kft. ügyvezetője** |

Iktatószám:

Napirendi pont: ….

Előterjesztve: Pénzügyi és Kerületfejlesztési Bizottság

**ELŐTERJESZTÉS**

**A Képviselő-testület 2023. szeptember 20 - ai**

**rendes ülésére**

**Tárgy:**  Javaslat az Erzsébetváros Kft. 2022. évi beszámolójának elfogadására

**Készítette:**

Galambos András

Erzsébetváros Fejlesztési és Beruházási Kft. Ügyvezető Igazgató

**Törvényességi szempontból kifogást nem emelek:**

a jegyző jogkörében eljárva dr. Nagy Erika aljegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

Kérem az Erzsébetváros Fejlesztési és Beruházási Kft. egyszerűsített éves beszámolója és annak kiegészítő melléklete (mérleg, eredmény kimutatás) szíves elfogadását a könyvvizsgálói jelentés alapján. A jelentés leírja, hogy az egyszerűsített éves beszámoló megbízható és valós képet ad a 2022. december 31-én fennálló vagyoni és pénzügyi helyzetről.

Az Erzsébetváros Kft. tavalyi tevékenysége során eleget tett az Önkormányzat által szabott feladatoknak. **Az** **eszközök és források egyező végösszege 479.204.000,- Ft, a jegyzett tőke 3.000.000,- Ft, az eredménytartalék 71.021.000, -Ft.**

**Az Erzsébetváros Kft.** **üzemi tevékenysége eredményes volt, azonban egy, az Önkormányzat felé fennálló kötelezettség miatt, amely a LICENCÉRTÉKESÍTŐ Kft. "v. a."-vel** - **korábbi nevén Magyar Kedvezményhálózat Fejlesztő és Jogkezelő Kft.** - **folyamatban lévő perből adódik, céltartalékot kellett képezni. Ennek a pénzügyi műveletnek következtében vált negatívvá (veszteségessé) a Társaság tevékenysége, az adózott eredmény ezért - 305.000, -Ft (veszteség).**

A számvitelről szóló 2000. évi C. törvény 4. § (1)-(3) bekezdése szerint *„a gazdálkodó működéséről, vagyoni, pénzügyi és jövedelmi helyzetéről az üzleti év könyveinek zárását követően, e törvényben meghatározott könyvvezetéssel alátámasztott beszámolót köteles - magyar nyelven - készíteni.*

*(2) Az (1) bekezdés szerinti beszámolónak megbízható és valós összképet kell adnia a gazdálkodó vagyonáról, annak összetételéről (eszközeiről és forrásairól), pénzügyi helyzetéről és tevékenysége eredményéről.*

*(3) A törvényben előírtakon túlmenő, további információkat kell a kiegészítő mellékletben megadni, amennyiben e törvény előírásainak alkalmazása, a számviteli alapelvek érvényesítése nem elegendő a megbízható és valós összképnek a mérlegben, az eredménykimutatásban történő bemutatásához.”*

Az Erzsébetváros Kft. Felügyelőbizottsága a 2022. évi beszámolót, kiegészítő mellékletét és ezek független könyvvizsgálói jelentését megtárgyalta és azt a 6/2023. (04.05.) számú határozatával elfogadásra ajánlja az Alapító részére.

A számvitelről szóló 2000. évi C. törvény (Számv.tv.) 153. § (1) bekezdés alapján az Erzsébetváros Kft. köteles a Képviselő-testület által elfogadott éves beszámolót, egyszerűsített éves beszámolót, a könyvvizsgálói záradékot is tartalmazó független könyvvizsgálói jelentéssel együtt 2023. május 31. napjáig letétbe helyezni és a 154. § (1) bekezdés alapján közzétenni.

Az adózás rendjéről szóló 2017. évi CL. törvény **„**227. § *(1) Az állami adó- és vámhatóság a* [*Számv. tv.*](https://njt.hu/jogszabaly/2000-100-00-00) *szerinti beszámoló letétbe helyezési és közzétételi kötelezettség elmulasztása esetén harmincnapos határidő tűzésével felhívja az adózót a kötelezettség teljesítésére.*

Fent hivatkozott jogszabályhelyekben rögzített kötlezettségek Erzsébetváros Kft. részéről történő teljesítéséhez szükséges a beszámolóról dönteni.

A beszámoló elfogadásáról a Budapest Főváros VII. Kerület Erzsébetváros Önkormányzatát megillető tulajdonosi jogok gyakorlása és a tulajdonában álló vagyonnal való gazdálkodás szabályairól szóló 11/2012. (III.26.) önkormányzati rendelet 15. § (2) bekezdésének f) pontja alapján a Képviselő-testület jogosult dönteni.

Kérem a tisztelt Képviselő-testületet az előterjesztés megtárgyalására és a határozati javaslat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …./2023. (IX.20.) határozata az Erzsébetváros Fejlesztési és Beruházási Korlátolt Felelősségű Társaság 2022. évi beszámolójának elfogadása tárgyában**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. az Önkormányzat 100%-os tulajdonában álló Erzsébetváros Fejlesztési és Beruházási Korlátolt Felelősségű Társaság 2022. évi üzleti évre vonatkozó, a jelen határozat mellékletét képező egyszerűsített éves beszámolóját és annak kiegészítő mellékletét elfogadja.

Mérlegfőösszeg: 479.204.000,- Ft

Adózás előtti eredmény: 2.049.000,- Ft

Adózott eredmény: -305.000,- Ft (veszteség)

1. felkéri az Erzsébetváros Fejlesztési és Beruházási Korlátolt Felelősségű Társaság vezető tisztségviselőjét, hogy gondoskodjon a társaság 2022. évi beszámolójának közzétételéről és letétbe helyezéséről.

**Felelős:** Niedermüller Péter polgármester

**Határidő:** azonnal

Budapest, 2023. augusztus 24.

Galambos András

Erzsébetváros Fejlesztési és Beruházási Kft. ügyvezetője

Előterjesztés mellékletei:

* A Felügyelőbizottságnak a beszámoló elfogadására vonatkozó javaslata
* Független könyvvizsgálói jelentés

Határozati javaslat mellékletei:

* A 2022. évi egyszerűsített éves beszámoló
* Kiegészítő melléklet