|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve:

Pénzügyi és Kerületfejlesztési Bizottság

Városüzemeltetési Bizottság

**ELŐTERJESZTÉS**

A Képviselő-testület 2023. szeptember 20 - ai

rendes ülésére

**Tárgy:**  Javaslat Budapest Főváros VII. kerület Erzsébetváros Önkormányzata Képviselő-testületének a fás szárú növények védelméről szóló 37/2015. (X.30.) önkormányzati rendeletének módosítására - a fapótlási kötelezettség pénzbeli megváltásának egységesítésére

**Készítette:**

dr. Veninger Gyula Nándor

Főépítészi és Vagyongazdálkodási Iroda

vezetője

**Törvényességi szempontból kifogást nem emelek:**

a jegyző jogkörében eljárva

dr. Nagy Erika aljegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges**.

**Tisztelt Képviselő-testület!**

Budapest Főváros VII. Kerület Erzsébetváros közigazgatási területére vonatkozóan a fás szárú növények tekintetében a Budapest Főváros VII. kerület Erzsébetváros Önkormányzata Képviselő-testületének a fás szárú növények védelméről szóló 37/2015. (X.30.) önkormányzati rendelete (a továbbiakban: Önk.R.) van érvényben.

A rendelet alkalmazása során megállapításra került, hogy a fakivágási engedély birtokában, illetve az engedély nélkül történt fakivágások esetén a fapótlás pénzbeli megváltása tekintetében a szabályozás nincs összhangban a Kúria Önkormányzati Tanácsa Köf.5.037/2018/4. számú határozatával, ezért az önkormányzati szabályozás módosítása szükséges.

Az Önk.R. 7. §-a szabályozza az előírt fapótlási kötelezettség pénzbeli megváltásának lehetőségét, annak mértékét, amely a szabályokkal ellentétes fakivágás esetén valamint az engedély alapján kivágott fa esetén – jelenleg – eltérő mértékű. A Kúria Önkormányzati Tanácsa megállapította, hogy kompenzációs intézkedés rendeletben történő előírására az önkormányzat jogszabályi felhatalmazással bír, amely intézkedés mibenlétét és formáit, valamint az engedély nélküli fakivágás esetén alkalmazható szankciót a jogszabály nem határozza meg, ezért az önkormányzat származékos jogalkotási jogkörében szabadon dönthet annak lehetséges formáiról. Így kompenzációs intézkedésként a pénzbeli megváltás előírása önmagában nem jogszabálysértő, ugyanakkor a Kúria hangsúlyozza, hogy a kompenzáció nem tartalmazhat az engedély nélküli fakivágás, mint jogellenes cselekmény esetén alkalmazható egyéb szankciót. A fentieket figyelembe vége tehát mind az engedélyes, mind pedig az engedély nélküli fakivágás esetén azonos pénzbeli megváltást kell megállapítani, ugyanakkor a nem jogszerűen végzett fakivágás környezetvédelmi bírsággal sújtható, amelynek kiszabására az alábbi jogszabályhelyek adnak felhatalmazást az önkormányzat számára.

Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 142/C. § (1) bekezdése alapján *„A helyi önkormányzat képviselő-testülete rendeletében meghatározott kötelezettségek elmulasztása esetére közigazgatási szankciót állapíthat meg.”* A (2) bekezdés szerint: *„A bírság felső határát az önkormányzati rendeletben a jogsértés jellegével arányban kell megállapítani.”* A (3) bekezdés szerint: *„A kiszabott bírság összege a helyi önkormányzat saját bevétele.”*

A közigazgatási szankciók szabályait a közigazgatási szabályszegések szankcióiról szóló 2017. évi CXXV. törvény (továbbiakban: Szankciótörvény) rendezi. A Szankciótörvény 10. § (3) bekezdése alapján *„az önkormányzati rendelet alapján megállapítható közigazgatási bírság felső határa természetes személyek esetén kétszázezer forint, jogi személyek és jogi személyiséggel nem rendelkező szervezetek esetén kétmillió forint lehet.”*

A Képviselő-testület az Mötv. felhatalmazása alapján az önkormányzati rendeletet megalkotta ugyan, azonban jelenleg a (fapótlási) kötelezettség elmulasztása esetére megállapítható közigazgatási szankciót, illetve a kiszabható bírság összegét és a kiszabott összeg meghatározásának szempontjait a rendelet nem tartalmazza.

Fentiek figyelembe vételével az Önk.R. módosításával egységesíteni kell a fapótlási kötelezettség pénzbeli megváltásának mértékét, valamint a magasabb rendű jogszabályok felhatalmazása alapján az önkormányzati rendeletben lehetővé kell tenni az engedély nélküli fakivágás, mint jogszabályokkal ellentétes cselekmény szankcionálásának lehetőségét.

Magyarország Alaptörvénye 32. cikk (2) bekezdése értelmében a helyi önkormányzat a helyi közügyek intézése körében törvény keretei között rendeletet alkothat, valamint az Mötv. 23. § (5) bekezdése alapján a helyi közutak, közterek és parkok kezelése, fejlesztése és üzemeltetése a kerületi önkormányzat feladata.

A közterületen lévő fák telepítését, fenntartását, kezelését a fás szárú növények védelméről szóló 346/2008. (XII. 30.) Kormányrendelet szabályozza.

Mivel önkormányzati rendeletet az Mötv. felhatalmazása alapján a képviselő-testület alkothat, így annak módosítása is a képviselő-testület hatásköre.

**Hatásvizsgálat**

Budapest Főváros VII. kerület Erzsébetváros Önkormányzata Képviselő-testületének a fás szárú növények védelméről szóló 37/2015. (X.30.) önkormányzati rendelet módosításának várható hatásai a jogalkotásról szóló 2010. évi CXXX. törvény (a továbbiakban Jat.) 17. §-a szerint.

1. **A jogszabály társadalmi, gazdasági, költségvetési hatásai**

A rendeletmódosításnak várhatóan kedvező társadalmi és gazdasági hatása lesz, mivel a pénzbeli megváltás egységesítésével a szabályozás a Kúria határozatával összhangba kerül, továbbá a szankcionálási lehetőséggel az önkormányzat bevételeinek növekedése, valamint az engedély nélküli fakivágások csökkenése várható.

1. **A jogszabály környezeti és egészségi következményei**

A rendeletmódosításnak várhatóan kedvező környezeti és egészségi hatása lesz, a jogszerűen megállapítható pénzbeli megváltásból és a bírságból származó bevételekből az Önkormányzat tervezetten több lombos fa ültetését végezheti el. A megnövekedő bevételekből elültethető nagyobb famennyiség nagyobb árnyékvető képessége az egyre gyakoribb forró időszakokban kedvező hatással bír majd mind a kerület, mind az érintett ingatlan mikroklímájára.

1. **A jogszabály adminisztratív terheket befolyásoló hatásai**

A rendelet módosításával a bírság alkalmazása az adminisztratív terheket kismértékben növeli, ugyanakkor amennyiben az engedély nélküli fakivágások számára visszaszorító hatással lesz, az egyidejűleg csökkenti is az adminisztratív terheket, így összességében számottevően nem befolyásolja.

1. **A jogszabály megalkotásának szükségessége, a jogalkotás elmaradásának várható következményei**

A jogszabály módosítása a magasabb rendű jogszabályokkal történő harmonizáció okán szükséges, jelenleg az engedély nélkül kivágott fák esetén előírható pénzbeli megváltás jogi alátámasztása aggályos a megállapított összeg tekintetében.

1. **A jogszabály alkalmazásához szükséges személyi, szervezeti, tárgyi és pénzügyi feltételek**

A módosított rendelet alkalmazásához a személyi és tárgyi feltételek rendelkezésre állnak, a pénzügyi feltételek a költségvetésben biztosítottak.

**Kérem a tisztelt Képviselő-testületet az előterjesztés megtárgyalására és a rendelet-tervezet elfogadására.**

Budapest, 2023. augusztus 28.

Niedermüller Péter

polgármester

Mellékletek:

* a Kúria Önkormányzati Tanácsának Köf.5.037/2018/4. számú határozata
* Rendelettervezet a fás szárú növények védelméről szóló 37/2015. (X.30.) önkormányzati rendelet módosítására