**ELLÁTÁSI SZERZŐDÉS**

**Családok átmeneti otthona szolgáltatás biztosítására - 1. részfeladat**

**1. sz. MÓDOSÍTÁS**

amely létrejött *egyrészről* a

**Budapest Főváros VII. kerület Erzsébetváros Önkormányzata**

székhelye: 1073 Budapest, Erzsébet krt. 6.

adószáma: 15735708-2-42

számlavezető pénzintézet: K&H Bank Zrt.

bankszámlaszám: 10403239-00033032-00000009

képviseli: **Niedermüller Péter, polgármester**

mint megrendelő (a továbbiakban: **Megrendelő**),

*másrészről* a(z)

Cégnév: **Lámpás ’92 Közhasznú Alapítvány**

székhelye: 2114 Valkó, Arany János 15.

nyilvántartási száma: 13-01-0000642

adószáma: 18662041-1-13

számlavezető pénzintézet: OTP Bank Nyrt.

bankszámlaszáma:11713005-20421030

képviseli: Varga Zoltán, elnök

mint szolgáltató (a továbbiakban: Szolgáltató),

**Megrendelő** és **Szolgáltató** együtt Szerződő Felek (a továbbiakban **Szerződő Felek**) között az alulírott helyen és napon az alábbi feltételekkel.

**I. ELŐZMÉNYEK**

1. A Szerződő Felek rögzítik, hogy Megrendelő az Európai Unió Hivatalos Lapjában 2020.08.14 napján 2020/S 157-384077 számon közzétett Ajánlati Felhívással - az Elektronikus Közbeszerzési Rendszerben EKR000802222020 azonosító számon - a közbeszerzésekről szóló 2015. évi CXLIII. törvény Második Rész XV. fejezete szerinti nyílt közbeszerzési eljárást indított a ***„1. rész - Családok átmeneti otthona szolgáltatás biztosítása”*** tárgyban.
2. A Közbeszerzési eljárás nyertese a Szolgáltató lett, ezért a felek 2020. november 4-én Ellátási Szerződést kötöttek egymással (a továbbiakban: Alapszerződés)
3. Az eljárás eredményéről szóló tájékoztató 2020. november 20-án jelent meg a TED-en 2020/S 227-559726. számon.

**II. A jelen szerződésmódosítás indokolása**

1. Az Alapszerződés „II. A SZERZŐDÉS TÁRGYA” című fejezet 1. pontja és a „IV. A TELJESÍTÉS HELYE” című fejezet 1. pontja szerint a családok átmeneti otthona szolgáltatás nyújtására a Megrendelő tulajdonában lévő, 1074 Budapest, Kertész utca 24-28. IV. emeletén található ingatlanrészben kerül sor.

A szolgáltatásnyújtás helyeként meghatározott Kertész utcai ingatlan időközben leromlott állapota miatt a Megrendelő a családok átmeneti otthonát a 1078 Budapest, Nefelejcs u. 63. szám alatti, használaton kívüli társasházingatlanba kívánja költöztetni, mely ingatlant saját forrásból újított fel.

A Szolgáltató jelen szerződésmódosítással a családok átmeneti otthona szolgáltatást a 1078 Budapest, Nefelejcs u. 63. szám alatt köteles biztosítani Budapest Főváros Kormányhivatala Gyámügyi Főosztály Szociális és Gyámügyi Osztály által kiadott működési engedély (szolgáltatói nyilvántartásba történő bejegyzés) véglegessé válásától, de legkorábban 2023. október 1-jétől.

1. A jelen szerződésmódosítás tekintetében a közbeszerzésekről szóló 2015. évi CXLIII. törvény (Kbt.) 141. (6) bekezdés írott valamennyi feltétel az alábbiak szerint teljesül:

***Kbt. 141. § (6)*** *A (2) és (4) bekezdésben szabályozott eseteken kívül, a szerződés új közbeszerzési eljárás lefolytatása nélkül akkor módosítható, ha a módosítás nem lényeges.*

A Közbeszerzési Eljárásban a Megrendelő a legalacsonyabb ellenszolgáltatás bírálati szempontját alkalmazta, így a teljesítés helyének módosítása - az alábbiakban kifejtettekre is tekintettel - közbeszerzési jogi szempontból „nem lényegesnek” minősül.

*A szerződés módosítása lényeges, ha az eredeti szerződéses feltételektől lényegesen eltérő érdemi feltételeket határoz meg. A módosítást mindig lényegesnek kell tekinteni, ha*

***a)*** *olyan feltételeket határoz meg, amelyek ha szerepeltek volna a szerződéskötést megelőző közbeszerzési eljárásban, az eredetileg részt vett ajánlattevőkön (részvételre jelentkezőkön) kívül más ajánlattevők (részvételre jelentkezők) részvételét vagy a nyertes ajánlat helyett másik ajánlat nyertességét lehetővé tették volna;*

A Közbeszerzési eljárás megindító felhívásban rögzítésre került, hogy a szolgáltatást a Megrendelő tulajdonában lévő ingatlanrészben kell biztosítani. *[II.1.4) Rövid meghatározás; II.2.3) A teljesítés helye; II.2.4) A közbeszerzés ismertetése.]*

A jelen szerződésmódosítással meghatározott új teljesítési hely is a Megrendelő tulajdonában lévő ingatlanban van, amely ingatlan ugyanabban a budapesti kerületben, alig több, mint egy kilométerre található az Alapszerződésben rögzített eredeti teljesítési helytől.

A szolgáltatás jellegéből, valamint az eredeti és az új helyszín közelségéből és helyszínt biztosító tulajdonos változatlanságából adódóan, valamint a közbeszerzési eljárásban benyújtott egy ajánlat tényére tekintettel a felek jelen szerződésmódosítással nem határoznak meg olyan feltételeket, *amelyek ha szerepeltek volna a szerződéskötést megelőző közbeszerzési eljárásban, az eredetileg részt vett ajánlattevőkön (részvételre jelentkezőkön) kívül más ajánlattevők (részvételre jelentkezők) részvételét vagy a nyertes ajánlat helyett másik ajánlat nyertességét lehetővé tették volna.*

***b)*** *a módosítás a szerződés gazdasági egyensúlyát a nyertes ajánlattevő javára változtatja meg; vagy*

A jelen szerződésmódosítás egyáltalán nem érinti az Alapszerződés gazdasági egyensúlyát, mivel a szerződésmódosítással kizárólag a teljesítés helye változik meg, továbbá a jelen szerződésmódosítással az Alapszerződés semmilyen ellenszolgáltatással kapcsolatos rendelkezése nem módosul.

***c)*** *a módosítás a szerződés tárgyát az eredeti szerződésben foglalt ajánlattevői kötelezettséghez képest jelentős új elemre terjeszti ki.*

A jelen szerződésmódosítás egyáltalán nem terjeszti ki az Alapszerződés tárgyát semmilyen új elemre, mivel a Szolgáltatónak változatlanul az Alapszerződésben meghatározott, *„családok átmeneti otthona szolgáltatást”* kell nyújtania a szerződésmódosítással meghatározott új helyszínen.

**III. Az Alapszerződés módosítása**

1. Az Alapszerződés „II. A SZERZŐDÉS TÁRGYA” című fejezet 1. pontja helyébe a következő rendelkezés lép:

*1. A Belügyminisztérium Nyilvántartások Vezetéséért Felelős Helyettes Államtitkárság nyilvántartása szerint Budapest VII. kerületében állandó bejelentett lakóhellyel vagy tartózkodási hellyel rendelkező családok, ennek hiányában legalább 3 hónapja életvitelszerűen a VII. kerületben élő családok részére, ellátási szerződés keretében Budapest Főváros VII. kerület Erzsébetváros Önkormányzata közigazgatási területén,* *családok átmeneti otthona szolgáltatás nyújtása 34 fő részére a Megrendelő tulajdonában lévő,* ***1078 Budapest, Nefelejcs u. 63. sz. alatt található ingatlanban*** *Budapest Főváros Kormányhivatala Gyámügyi Főosztály Szociális és Gyámügyi Osztály által kiadott működési engedély (szolgáltatói nyilvántartásba történő bejegyzés) véglegessé válásától, de legkorábban 2023. október 1-jétől.*

1. Az Alapszerződés „IV. A TELJESÍTÉS HELYE” című fejezet 1. pontja helyébe a következő rendelkezés lép:

*1. A Szolgáltató a szolgáltatást a Megrendelő tulajdonában lévő,* ***1078 Budapest, Nefelejcs u. 63. sz.*** *alatt található ingatlanban köteles nyújtani Budapest Főváros Kormányhivatala Gyámügyi Főosztály Szociális és Gyámügyi Osztály által kiadott működési engedély (szolgáltatói nyilvántartásba történő bejegyzés) véglegessé válásától, de legkorábban 2023. október 1-jétől.*

1. Felek rögzítik, hogy az Alapszerződésnek a jelen Szerződésmódosítással nem érintett rendelkezései változatlanul érvényesek és hatályosak.
2. Felek tudomásul veszik, hogy a Kbt. 43. § (1) bekezdése alapján a jelen szerződésmódosítást a Megrendelő köteles az EKR-ben haladéktalanul közzétenni.

Másrészt a Kbt. 37. § (5) bekezdése alapján a jelen szerződésmódosítás aláírásától számított 5 munkanapon belül a Megrendelő tájékoztatót köteles közzétenni a TED-en és a Közbeszerzési Értesítőben.

1. A Megrendelő rögzíti, hogy képviselő-testülete a jelen ellátási szerződésmódosítást a gyermekek védelméről és a gyámügyi igazgatásról szóló 1997. évi XXXI. törvény (Gyvt.) 97. § (5) bekezdése alapján hagyta jóvá.
2. A jelen szerződésmódosítás az utolsóként aláíró fél általi aláírás napjával lép hatályba.

A jelen szerződésmódosítás 4 (négy) oldalból áll, és 6 (hat), egymással szó szerint mindenben megegyező eredeti példányban készült, melyből 4 (négy) példány Megrendelőt, 2 (kettő) példány Szolgáltatót illeti meg.

A jelen 1. sz. szerződésmódosítást a Szerződő Felek annak elolvasása és értelmezése után, mint szándékukkal és ügyleti akaratukkal mindenben megegyezőt jóváhagyólag írnak alá.

|  |  |
| --- | --- |
| Budapest, 2023. …………..  ………………………………………………… **Budapest Főváros VII. kerület**  **Erzsébetváros Önkormányzata**  képviseli: Niedermüller Péter polgármester  Megrendelő | Budapest, 2023.…………..  ………………………………………  **Lámpás ’92 Közhasznú Alapítvány**  képviseli: Varga Zoltán Elnök  Szolgáltató |

|  |  |
| --- | --- |
| Jogilag ellenőrizte:  …………………………  dr. Nagy Erika aljegyző  a jegyző jogkörében eljárva | Pénzügyi ellenjegyző:  …………………………  Nemes Erzsébet  pénzügyi irodavezető |

Mellékletek: -