|  |
| --- |
| **Budapest Főváros VII. kerület Erzsébetváros Önkormányzata**  **Garai Dóra Képviselő** |

Iktatószám:

Napirendi pont: ….

**ELŐTERJESZTÉS**

A Képviselő-testület 2023. szeptember 20 - ai

rendes ülésére

**Tárgy:**  Javaslat a Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet módosítására – a gépjárművek várakozóhelyéül szolgáló közterületekre kiadható közterület-használati engedély megszüntetésére, és a terasszal érintett társasházak kompenzációjára

**Készítette:**

Garai Dóra

képviselő

**Törvényességi szempontból kifogást nem emelek:**

a jegyző jogkörében eljárva

dr. Nagy Erika aljegyző

**Az előterjesztést nyilvános ülésen kell tárgyalni**.

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

Erzsébetváros lakóitól állandó bejelentések tárgya a kerületben lévő vendéglátóhelyek, kerthelyiségek működésével kapcsolatos panaszok.

A közterületi vendéglátóhelyek, teraszok Erzsébetváros utcáin egyfajta közterületi zajforrásként is működnek, amelyek a nyári időszakban késő esti nyitvatartásig megkeserítik a lakók életét.

A Képviselő-testület felismerte, hogy ha több a parkolóhelyekre engedélyezett terasz, vagy közterületi vendéglátóhely, akkor annál zajosabb a kerület, annál kevesebb a használható parkolóhely is, így egyre élhetetlenebb lesz Erzsébetváros.

Ezért a Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet (a továbbiakban: Rendelet) módosításáról szóló 18/2019. (XI.29) önkormányzati rendeletével akként módosította a Rendeletet, hogy megszűnt a gépjárművek várakozóhelyéül szolgáló közterületekre kiadható közterület-használati engedély.

Azonban ez alól létezik kibúvó, például járművek forgalmát biztosító úttesten a megállni tilos tábla hatálya alatt lévő, nem kijelölt várakozóhelyre továbbra is kiadható közterület-használati engedély. A rendeletmódosítómmal ezt a kiskaput kívánom bezárni.

Erzsébetváros számos házában működnek vendéglátó-terasszal rendelkező vendéglátást folytató üzletek, melyek folyamatos terhelésnek, megnövekedett igénybevételnek teszik ki az adott társasházat. A „bulinegyed” és az igénytelen romkocsmaturizmus elszenvedői és terheinek viselői többek között a társasházak is, melyekbe a vendéglátóhelyek be vannak jelentve. Lényegében az önkormányzat közvetve, és a szórakozóhelyek közvetlenül csak használják a társasházakat, hiszen a szórakozóhelyek profitot termelnek maguknak, az önkormányzat pedig bérleti díjat szed a teraszok után, ezen bevételekből pedig a társasházak semmilyen módon nem részesülnek.

Ezért tehát azt javaslom, hogy a teraszengedélyek után fizetett bérleti díj 20 százalékát kapják meg azok a társasházak, amelyek előtt a terasz üzemel. Ha már a házak, lakók elszenvedik az ottani terhelést, csak azt tartom fair megoldásnak, ha kompenzáljuk őket.

**Kérem a tisztelt képviselőket, támogassák a javaslatomat.**

A Képviselő-testület döntési hatáskörét a Magyarország helyi önkormányzatairól szóló 2011. évi CLXXXIX. törvény 42.§ 1. pontja alapozza meg, mely szerint a képviselő-testület hatásköréből nem ruházható át a rendeletalkotás.

**Hatásvizsgálat**

Budapest Főváros VII. Kerület Erzsébetváros Önkormányzat Képviselő-testületének a Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet módosításának várható hatásai a jogalkotásról szóló 2010. évi CXXX. törvény 17. §-a szerint:

1. **A jogszabály társadalmi, gazdasági, költségvetési hatásai**

A rendelet módosításának Önkormányzatot érintő gazdasági, költségvetési hatása nincs.

2. **A jogszabály környezeti és egészségi következményei**  
A zajszennyezés csökkentése hozzájárul a lakosság Alaptörvény XX. cikk (1) bekezdésében meghatározott testi és lelki egészséghez; és egészséges környezethez való alapvető jogának érvényesüléséhez. A tiszta, rendezett környezet jótékony hatással lesz a helyiek közérzetére, testi, és mentális egészségére.

3. **A jogszabály adminisztratív terheket befolyásoló hatásai**  
A rendelet módosítása, illetve kiegészítése nem eredményez többlet adminisztratív feladatokat.

4. **A jogszabály megalkotásának szükségessége, a jogalkotás elmaradásának várható következményei**

A jogalkotás elmaradásával esetlegesen sérülhet a lakosságnak az Alaptörvényben meghatározott testi és lelki egészséghez, és egészséges környezethez való alapvető joga.

A Rendelet módosítására törvényi kötelezés nincs, a jogalkotás esetleges elmaradása jogsértést nem okoz.

5. **A jogszabály alkalmazásához szükséges személyi, szervezeti, tárgyi és pénzügyi feltételek**  
A rendelet módosítása többlet személyi, tárgyi vagy pénzügyi feltételt nem igényel. A szükséges feltételek rendelkezésre állnak.

**Kérem a tisztelt Képviselő-testületet az előterjesztés megtárgyalására és a rendelettervezet elfogadására.**

Budapest, 2023. szeptember 11.

**Garai Dóra**

**önkormányzati képviselő**

Melléklet:

Rendelet-tervezet Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet módosítására