|  |
| --- |
| **Budapest Főváros VII. kerület Erzsébetváros Önkormányzata**  **Dr. Kispál Tibor alpolgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület** **2023. szeptember 20-ai rendes ülésére**

|  |  |
| --- | --- |
| **Tárgy:** | Döntés az Erzsébetvárosi Csicsergő Óvoda „Zöld Óvoda” pályázaton való részvételéről |

**Készítette:**

Gyuris Gabriella

irodavezető

**Törvényességi szempontból kifogást nem emelek:**

a jegyző jogkörében eljárva

dr. Nagy Erika

aljegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

Az Energiaügyi Minisztérium (a továbbiakban: EM) és a Belügyminisztérium (a továbbiakban: BM) - a hazai és a nemzetközi tapasztalatok alapján – fontosnak tartja, hogy az óvodás korosztály sajátos, korcsoportjának megfelelő élményekre és tapasztalatra építő, azaz tevékenységorientált környezeti nevelésben részesüljön. Az óvodai környezeti nevelés feladata a környezettudatos magatartásminták, értékek és életviteli szokások átadása, átvétele. A fenntarthatóságra nevelés gyakorlati megvalósítása érdekében kifejtett magyar óvodai nevelési tevékenységek legjobb példáinak elterjesztése fontos feladat. Mindennek hatékony, rendszerbe szerveződött eszköze a Zöld Óvoda minősítési rendszer.

Ezen célok megvalósítása érdekében az EM és a BM **2023. június 6. – 2023. szeptember 30. napja közötti benyújtási határidővel pályázatot hirdetett** óvodák számára a **„*Zöld Óvoda*”, „*Címmegtartó Zöld Óvoda*” és „*Örökös Zöld Óvoda*" cím** (a továbbiakban: pályázat) **elnyerésére.** (1. számú melléklet)

A pályázat során elnyerhető címek egymásra épülnek, értelmezésük a következő:

* A „***Zöld Óvoda***” cím **az első elnyerését követően** 3 naptári éven ereszül használható és újabb pályázatok útján ismételten még **további** **két alaklommal szerezhető meg** három-három naptári évre.
* A harmadszor is elnyert „Zöld Óvoda” címet követően az intézmény az „*Örökös Zöld Óvoda*” cím elnyerésére pályázhat.
* Amennyiben a feladatellátási hely nem tud az „Örökös Zöld Óvoda” címre pályázni – egy Elkötelezettségi nyilatkozat kitöltésével – eredményes pályázat esetén – visszavonásig viselheti a „*Címmegtartó Zöld Óvoda*” címet.

**Az Erzsébetvárosi Csicsergő Óvoda** (a továbbiakban: Óvoda) **a pályázaton immár harmadik alkalommal szeretne részt venni**, ezért az intézmény vezetője azzal a kéréssel fordult a fenntartóhoz, hogy támogassa az Óvoda pályázaton történő részvételét. A kérelem tartalmazza a pályázat rövid összefoglalását is (2. számú melléklet).

A pályázaton való részvételt az Óvoda nevelőtestülete támogatja. A nevelőtestületi nyilatkozat egyben a pályázat kötelező melléklete (3. számú melléklet).

A „Zöld Óvoda”, a „Címmegtartó Zöld Óvoda” és az „Örökös Zöld Óvoda" cím alkalmazható az intézmény partnerkapcsolatainak építése és marketingtevékenysége során, mint a környezeti neveléssel kapcsolatos irányultságáról szóló referencia; tagja lesz a Magyarországi Zöld Óvodák Hálózatának, kapcsolatrendszere bővül, programok kínálata segíti szakmai fejlődését. A pályázaton elnyert cím nem jár együtt költségvetési támogatással.

A „Zöld Óvoda” címet nyert óvoda olyan intézmény, ahol minden pedagógus és alkalmazottkompetens a fenntarthatóságra nevelés terén. Az óvoda működési feltételei (épület, felszereltség), lehetővé teszik a környezeti nevelés optimális megvalósítását a Zöld Óvoda Kritériumrendszer előírásai szerint. Az óvodában folyó nevelőmunkában élménypedagógiára, tapasztaltatásra, cselekvések sorozatára épül az ismeretátadás és a képességfejlesztés. A nevelési folyamatban kiemelt szerepet kap a környezettudatos életvitel megvalósítása. Az óvodapedagógusok segítik a környezettudatos értékek közvetítését, a szokásalakítást, a magatartásfejlesztést, és erősítik a környezeti ismeretekalkalmazását.

A Pályázónak a pályázatában be kell mutatnia, hogy az óvoda Pedagógiai Programjában központi szerepet foglal el a környezeti nevelés, továbbá, hogy a programokat az adott feladatellátási hely vonatkozásában valósítja meg. Különösen fontos annak bemutatása, hogy a pályázó milyen hatást gyakorol a környezettudatos attitűd kialakítására, a helyes szokások megalapozása, elsajátítása érdekében.

**A pályázat benyújtásának feltétele a fenntartó támogató nyilatkozata a pályázaton történő részvételről** (4. számú melléklet). Tekintettel arra, hogy az Óvodát az Önkormányzat alapította és tartja fenn, ezért az Óvoda jelen pályázaton való részvételének támogatásáról a Képviselő-testületnek szükséges döntenie.

A pályázatot – az előző évek papír alapú gyakorlatától eltérően – kizárólag online formában, az erre kialakított pályázati rendszeren keresztül történő kitöltéssel lehet benyújtani.

A pályázatokat az EM és a BM által közösen kijelölt Értékelő Bizottság bírálja el óvodai környezeti nevelők, szakértők, szaktanácsadók bevonásával.

Erzsébetváros Önkormányzata elkötelezett a környezettudatos magatartás kialakítására, fenntartására, hagyománya van a környezeti problémák iránti érzékenység felkeltésének a lakosság körében. A környezettudatos működés sikerességét jelzi kerületünkben, hogy az Önkormányzatunk által fenntartott hét óvodából három az „Örökös Zöld Óvoda”, kettő pedig a „Zöld Óvoda” címmel rendelkezik.

Kérem a tisztelt Képviselő-testületet az előterjesztés megtárgyalására és a határozati javaslat elfogadására!

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …../2023. (IX.20.) határozata az Erzsébetvárosi Csicsergő Óvoda „Zöld Óvoda” pályázaton való részvételéről**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. támogatja az Erzsébetvárosi Csicsergő Óvoda részvételét a „Zöld Óvoda”, ”Címmegtartó Zöld Óvoda” és „Örökös Zöld Óvoda” cím elnyerésére kiírt pályázaton.
2. felkéri a polgármestert a támogató nyilatkozat aláírására.

**Felelős**: Niedermüller Péter polgármester

**Határidő**: 2023. szeptember 30.

Budapest, 2023. augusztus 25.

Dr. Kispál Tibor

alpolgármester

Mellékletek:

Előterjesztés melléklete:

1. számú melléklet: Pályázati felhívás

2. számú melléklet: Kérelem

3. számú melléklet: Nevelőtestületi támogató nyilatkozat

4. számú melléklet: Fenntartói támogató nyilatkozat