|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület** **2023. szeptember 20-i rendes ülésére**

|  |  |
| --- | --- |
| **Tárgy:** | Javaslat Budapest Főváros VII. kerület Erzsébetváros Önkormányzat Képviselő-testületének a szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016 (II.18) rendelete módosítására - a temetési támogatás megállapításának eljárási szabályaira, illetőleg fellebbezés esetén a méltányossági jogkör feltételeinek pontosítására |

**Készítette:**

Gyuris Gabriella

irodavezető

**Törvényességi szempontból kifogást nem emelek:**

a jegyző jogkörében eljárva dr. Nagy Erika aljegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

Budapest Főváros VII. kerület Erzsébetváros Önkormányzata által nyújtott szociális támogatásokra vonatkozó szabályokat Budapest Főváros VII. kerület Erzsébetváros Önkormányzat Képviselő-testületének a szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016 (II.18) rendelete (továbbiakban: Rendelet) rögzíti.

A Rendelet rendelkezéseinek alkalmazása során az egyéni ügyekben indult eljárások során szerzett tapasztalatok indokolják a Rendelet egyes szakaszainak technikai módosítását. A módosító rendelet nagyobb részben egyes támogatási formák megállapításának eljárási szabályai tekintetében tesz javaslatot a módosításokra.

A kisebb módosítások a rendkívüli települési támogatás megállapításának eljárási szabályainak átstrukturálását tartalmazza úgy, hogy a Rendeletben egyértelműen elkülönítésre kerüljenek a Létfenntartási rendkívüli települési támogatás, az Eseti rendkívüli települési támogatás és a Krízishelyzetben nyújtott rendkívüli települési támogatás megállapításának eljárási szabályai, a támogatás jogosultsági feltételei változatlanul hagyása mellet.

Szükséges volt kereszthivatkozások beépítése azon támogatási formák esetében, melyek egymással összekapcsolódnak. Például lakásfenntartási támogatás – rezsitámogatás, rendszeres gyermekvédelmi kedvezmény – beiskolázási támogatás. Ezekben az esetekben szabályozni szükséges azt is, hogy az ellátáshoz kapcsolódó egyéb ellátás megállapítása az általános közigazgatási rendtartásról szóló 2016. évi CL. tv. alapján az automatikus döntéshozatali eljárás vagy hivatalból indított eljárás szabályai szerint állapíthatóak meg.

A módosító rendelet két jelentősebb javaslatot tartalmaz:

Az első módosítási javaslat a temetési támogatás megállapításának eljárási szabályaira vonatkozik. A jelenleg hatályos rendelet meghatározza, hogy a temetés költségeinek 30 %-ig nyújtható támogatás, ami nem lehet több 171 000,- Ft-ál. Azonban tartalmaz egy kitételt, a temetési számlák végösszegének mértékére vonatkozólag. Emiatt sokan nem tudják igénybe venni a támogatást. Javasoljuk e korlát hatályon kívül helyezését, tekintettel arra, hogy az adható támogatás maximális mértéke szabályozva van, emiatt bármilyen összegű számlát is nyújt be a kérelmező, csak a számla 30 %-ig részesülhet támogatásban, ami nem lehet több 171 000,- Ft-nál.

A második jelentős módosítás az I. fokú határozatok ellen benyújtott fellebbezések és a Képviselő-testület által gyakorolt méltányossági jogkör feltételeinek pontosítását tartalmazza.

A jelenleg hatályos rendelet a méltányosság gyakorlásának részletszabályait nem tartalmazza kimerítően, valamint nem tartalmazza sem a jogosulatlanul és rosszhiszeműen, a jogosulatlanul, de nem rosszhiszeműen felvett támogatások, sem a köztemetés költségének visszafizetése tekintetében a részletfizetés lehetőségét, amire a Szociális igazgatásról és szociális ellátásokról szóló 1993. évi III. tv. rendelkezései is lehetőséget biztosítanak. A javasolt módosítás részletes eljárási rendelkezéseket tartalmaz a jogosulatlanul és rosszhiszeműen, valamint a jogosulatlanul, de nem rosszhiszeműen felvett támogatások, és a köztemetés költségének tekintetében benyújtott fellebbezések elbírálási módjára, az adható kedvezményekre vonatkozólag.

A Képviselő-testület döntési hatáskörét a Magyarország helyi önkormányzatairól szóló 2011. évi CLXXXIX. törvény 42.§ 1. pontja alapozza meg, mely szerint a képviselő-testület hatásköréből nem ruházható át a rendeletalkotás.

**Hatásvizsgálat**

A szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. (II.18.) önkormányzati rendelet módosításának várható hatásai a jogalkotásról szóló 2010. évi CXXX. törvény 17. §-a szerint:

**1. A jogszabály társadalmi, gazdasági, költségvetési hatásai**

A Rendeletmódosításnak számottevő társadalmi, gazdasági, költségvetési hatása nincs.

**2. A jogszabály környezeti és egészségi következményei**

A Rendeletmódosításnak a környezetre vagy az egészségre gyakorolt közvetlen hatása nincs.

**3. A jogszabály adminisztratív terheket befolyásoló hatásai**

A Rendeletmódosításnak adminisztratív terheket befolyásoló hatása nincs.

**4. A jogszabály megalkotásának szükségessége, a jogalkotás elmaradásának várható következményei**

A rendelet módosítását indokolja a szociális igazgatási eljárások részletszabályainak módosításának szükségessége, melyek objektívebb és megalapozottabb döntés-előkészítést tesznek lehetővé.

**5. A jogszabály alkalmazásához szükséges személyi, szervezeti, tárgyi és pénzügyi feltételek**

A rendeletmódosítás előreláthatólag többlet pénzügyi forrást nem igényel, a szükséges személyi, szervezeti és tárgyi feltételek rendelkezésre állnak.

***Kérem a Tisztelt Képviselő-testületet az előterjesztés megtárgyalására és a rendelettervezet elfogadására.***

Budapest, 2023. augusztus 29.

**Niedermüller Péter**

**polgármester**

Melléklet:

- Rendelettervezet a szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016 (II.18) rendelet módosítására