|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

**ELŐTERJESZTÉS**

A Képviselő-testület 2023. szeptember 20 - ai

rendes ülésére

**Tárgy:**  Javaslat Budapest Főváros VII. kerület Erzsébetváros Önkormányzata Képviselő-testületének az Önkormányzat jelképei használatának szabályozásáról szóló 21/2013. (IV.30.) önkormányzati rendeletének módosítására – az Erzsébetváros név használatának engedélyezésére

**Készítette:**

Batóné dr. Mácsai Gyöngyvér

Jegyzői Iroda vezetője

**Törvényességi szempontból kifogást nem emelek:**

a jegyző jogkörében eljárva

dr. Nagy Erika aljegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges**.

**Tisztelt Képviselő-testület!**

Az Önkormányzathoz benyújtott kérelem alapján igény merült fel arra vonatkozóan, hogy az „Erzsébetváros” név használatára irányuló kérelmek egységes módon kerüljenek kezelésre, a kiadott engedélyek azonos szempontrendszer alapján szülessenek meg.

Budapest Főváros VII. kerület Erzsébetváros Önkormányzatának az Önkormányzat jelképei használatának szabályozásáról szóló 21/2013. (IV.30.) számú rendelete szól az önkormányzati jelképek (címer, zászló, lobogó, logó) használatáról, azonban nem rendelkezik az Erzsébetváros név használatának rendjéről, ezért a rendelet módosítása, illetőleg kiegészítése vált szükségessé.

Az Erzsébetváros név használata előzetes engedély alapján valósulhatna csak meg: bármely jogi személy, jogi személyiséggel nem rendelkező szervezet, egyéni vállalkozó, vagy üzletszerű gazdasági tevékenység céljára a cégnyilvántartásba történő bejegyzéssel létrejövő szervezet elnevezésében.

A névhasználat kizárólag akkor lenne engedélyezhető, ha az önkormányzati érdeket nem sért, és a kérelmező természetes személy lakó- vagy tartózkodási helye, nem természetes személy székhelye, telephelye vagy fióktelepe Erzsébetváros közigazgatási területén található, vagy tevékenysége szigorúan Erzsébetvároshoz kötődik.

A névhasználat díjmentes lenne, mely határozott, vagy határozatlan időre lenne engedélyezhető.

**Hatásvizsgálat**

Budapest Főváros VII. kerület Erzsébetváros Önkormányzata Képviselő-testületének az önkormányzati jelképek használatáról szóló 21/2013. (IV.30.) önkormányzati rendelet módosításának várható hatásai a jogalkotásról szóló 2010. évi CXXX. törvény (a továbbiakban Jat.) 17. §-a szerint.

1. **A jogszabály társadalmi, gazdasági, költségvetési hatásai**

A rendeletmódosításnak várhatóan kedvező társadalmi hatása lesz, mivel az Erzsébetváros elnevezés használata egységessé válik, rendeltetésellenes használat esetén az elnevezés megtiltható. A módosításnak gazdasági, költségvetési hatásai nincsenek.

1. **A jogszabály környezeti és egészségi következményei**

A rendeletmódosításnak környezeti és egészségi hatása nem lesz.

1. **A jogszabály adminisztratív terheket befolyásoló hatásai**

A rendelet módosítása a Polgármesteri Hivatal Hatósági és Ügyfélszolgálati Irodája adminisztratív terheinek csekély mértékű növekedésével jár.

1. **A jogszabály megalkotásának szükségessége, a jogalkotás elmaradásának várható következményei**

A jogszabály módosítására magasabb rendű jogszabályok előírást nem tartalmaz, jelenleg azonban az Erzsébetváros név használatára vonatkozó szabályozás nincs hatályban.

1. **A jogszabály alkalmazásához szükséges személyi, szervezeti, tárgyi és pénzügyi feltételek**

A módosított rendelet alkalmazásához a személyi és tárgyi feltételek rendelkezésre állnak, pénzügyi feltételt nem igényel.

A Képviselő-testület döntési hatáskörét a Magyarország helyi önkormányzatairól szóló 2011. évi CLXXXIX. törvény 42.§ 1. pontja alapozza meg, mely szerint a képviselő-testület hatásköréből nem ruházható át a rendeletalkotás.

**Kérem a Tisztelt Képviselő-testületet az előterjesztés megtárgyalására és a rendelet-tervezet elfogadására.**

Budapest, 2023. szeptember 7.

Niedermüller Péter

polgármester

Melléklet:

Rendelet-tervezet Budapest Főváros VII. kerület Erzsébetváros Önkormányzata Képviselő-testületének az önkormányzati jelképek használatáról szóló 21/2013. (IV.30.) önkormányzati rendelet módosítására