|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

A Képviselő-testület 2023. szeptember 20 - ai

rendes ülésére

**Tárgy:**  Javaslat a Lámpás ’92 Közhasznú Alapítvánnyal családok átmeneti otthona szolgáltatás biztosítása tárgyában megkötött ellátási szerződés módosítására

**Készítette:**

Gyuris Gabriella

irodavezető

**Törvényességi szempontból kifogást nem emelek:**

a jegyző jogkörében eljárva

dr. Nagy Erika aljegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

A családok átmeneti otthona szolgáltatás biztosítása a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 94.§ (3) bekezdés c) pontja alapján az Önkormányzat által ellátandó kötelező feladat, melyről Budapest Főváros VII. kerület Erzsébetváros Önkormányzata a Lámpás ’92 Közhasznú Alapítvánnyal, illetve a Magyar Vöröskereszt Budapest Fővárosi Szervezetével megkötött ellátási szerződés útján gondoskodik.

Az ellátási szerződések a közbeszerzésekről szóló 2015. évi CXLIII. törvény (a továbbiakban: Kbt.) előírásainak megfelelően, nyílt közbeszerzési eljárás keretében, határozott, 5 éves időtartamra kerültek megkötésre, 2025. december 31. napjáig..

Az ajánlati felhívás I. részajánlatának tárgya családok átmeneti otthona szolgáltatást biztosítása (1. sz. melléklet) volt, 34 fő tekintetében, a szolgáltatásnyújtás helyeként az önkormányzati tulajdonú 1074 Budapest Kertész utca 24-28. IV. emeletén található ingatlanrész került meghatározásra. Ezen részajánlat nyertese, a Lámpás ’92 Közhasznú Alapítvány (a továbbiakban: Szolgáltató) az Önkormányzattal 2006. óta szerződéses jogviszonyban áll és végez kiemelkedő szakmai munkát a kerületben élő családok segítése érdekében.

A Kertész utcai ingatlan rossz állapota, korszerűtlen kialakítása nem szolgálta kellő mértékben a családok élethelyzetének javítását, ez indokolta az Önkormányzat azon törekvését, hogy a szolgáltatást különálló ingatlanba költöztesse. Az Önkormányzat döntése értelmében a családok átmeneti otthona a Nefelejcs u. 63. szám alatti használaton kívüli társasházba költözik, mely saját forrásból került felújításra a mellékelt bonyolítói szerződésben foglaltak szerint. Az EVIN Nonprofit Zrt. – az Önkormányzat közbeszerzési szabályzata I. fejezet 1.4 pontjának megfelelően – a Nefelejcs utca 63. szám alatti épület felújítására vonatkozó munkák kivitelezése érdekében, a Pénzügyi és Kerületfejlesztési Bizottság 761/2022. (XI.15.) sz. jóváhagyó határozata alapján közbeszerzési eljárást folytatott le, a nyertes ajánlattevővel kivitelezési szerződés került megkötésre.

Az ingatlan felújítási munkálatainak végeztével átadásra kerülhet a Szolgáltató részére, így a szerződés módosítása vált szükségessé, mely szerint a Szolgáltató a családok átmeneti otthona szolgáltatást a 1078 Budapest, Nefelejcs u. 63. szám alatt köteles biztosítani Budapest Főváros Kormányhivatala Gyámügyi Főosztály Szociális és Gyámügyi Osztály által kiadott működési engedély (szolgáltatói nyilvántartásba történő bejegyzés) véglegessé válásától, de legkorábban 2023. október 1-jétől.

A közbeszerzési szerződés VIII. 1. pontjában foglaltak értelmében annak módosítása mindkét szerződő fél beleegyezésével kizárólag a Kbt. 141. §-a alapján történhet. A szerződésmódosítás jogcíme a Kbt. 141. § (6) bekezdés, melyben előírt valamennyi feltétel az alábbiak szerint teljesül:

***Kbt. 141. § (6)*** *A (2) és (4) bekezdésben szabályozott eseteken kívül, a szerződés új közbeszerzési eljárás lefolytatása nélkül akkor módosítható, ha a módosítás nem lényeges.*

A Közbeszerzési Eljárásban a Megrendelő a legalacsonyabb ellenszolgáltatás bírálati szempontját alkalmazta, így a teljesítés helyének módosítása - az alábbiakban kifejtettekre is tekintettel - közbeszerzési jogi szempontból „nem lényegesnek” minősül.

*A szerződés módosítása lényeges, ha az eredeti szerződéses feltételektől lényegesen eltérő érdemi feltételeket határoz meg. A módosítást mindig lényegesnek kell tekinteni, ha*

***a)*** *olyan feltételeket határoz meg, amelyek ha szerepeltek volna a szerződéskötést megelőző közbeszerzési eljárásban, az eredetileg részt vett ajánlattevőkön (részvételre jelentkezőkön) kívül más ajánlattevők (részvételre jelentkezők) részvételét vagy a nyertes ajánlat helyett másik ajánlat nyertességét lehetővé tették volna;*

A Közbeszerzési eljárás megindító felhívásban rögzítésre került, hogy a szolgáltatást a Megrendelő tulajdonában lévő ingatlanrészben kell biztosítani. *[II.1.4) Rövid meghatározás; II.2.3) A teljesítés helye; II.2.4) A közbeszerzés ismertetése.]*

A jelen szerződésmódosítással meghatározott új teljesítési hely is a Megrendelő tulajdonában lévő ingatlanban van, amely ingatlan ugyanabban a budapesti kerületben, alig több, mint egy kilométerre található az Alapszerződésben rögzített eredeti teljesítési helytől.

A szolgáltatás jellegéből, valamint az eredeti és az új helyszín közelségéből és helyszínt biztosító tulajdonos változatlanságából adódóan, valamint a közbeszerzési eljárásban benyújtott egy ajánlat tényére tekintettel a felek jelen szerződésmódosítással nem határoznak meg olyan feltételeket, *amelyek ha szerepeltek volna a szerződéskötést megelőző közbeszerzési eljárásban, az eredetileg részt vett ajánlattevőkön (részvételre jelentkezőkön) kívül más ajánlattevők (részvételre jelentkezők) részvételét vagy a nyertes ajánlat helyett másik ajánlat nyertességét lehetővé tették volna.*

***b)*** *a módosítás a szerződés gazdasági egyensúlyát a nyertes ajánlattevő javára változtatja meg; vagy*

A jelen szerződésmódosítás egyáltalán nem érinti az Alapszerződés gazdasági egyensúlyát, mivel a szerződésmódosítással kizárólag a teljesítés helye változik meg, továbbá a jelen szerződésmódosítással az Alapszerződés semmilyen ellenszolgáltatással kapcsolatos rendelkezése nem módosul.

***c)*** *a módosítás a szerződés tárgyát az eredeti szerződésben foglalt ajánlattevői kötelezettséghez képest jelentős új elemre terjeszti ki.*

A jelen szerződésmódosítás egyáltalán nem terjeszti ki az Alapszerződés tárgyát semmilyen új elemre, mivel a Szolgáltatónak változatlanul az Alapszerződésben meghatározott, *„családok átmeneti otthona szolgáltatást”* kell nyújtania a szerződésmódosítással meghatározott új helyszínen.

A közbeszerzési eljárások esetében – főszabály szerint - a Pénzügyi és Kerületfejlesztési Bizottság döntési jogkörét Budapest Főváros VII. Kerület Erzsébetváros Önkormányzatának és Polgármesteri Hivatalának Közbeszerzési Szabályzata 1. számú melléklete (Felelősségi rend), valamint Budapest Főváros VII. Kerület Erzsébetváros Önkormányzatának és Polgármesteri Hivatalának Közbeszerzési Szabályzata V. Fejezet. 5. 3 pontja alapozza meg.

A közbeszerzési eljárás eredményeképpen létrejött ellátási szerződés módosítása azonban a szociális igazgatásról és szociális ellátásokról szóló 1993. évi III. tv. 122.§-ban, illetve a gyermekek védelméről és a gyámügyi igazgatásról szóló 1997. évi XXXI. törvény 97.§ (5) bekezdésében foglaltakra tekintettel a Képviselő-testület kizárólagos, át nem ruházható hatáskörébe tartozik.

A Képviselő-testület döntési jogkörét Magyarország helyi önkormányzatairól szóló 2011. évi CLXXXIX. törvény 41.§ (4) bekezdése alapozza meg.

**Kérem a Tisztelt Képviselő-testületet az előterjesztés megtárgyalására és a határozati javaslatban foglaltak elfogadására.**

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének ..…/2023. (IX.20.) határozata a Lámpás ’92 Közhasznú Alapítvánnyal családok átmeneti otthona szolgálatás biztosítása tárgyában megkötött ellátási szerződés 1. számú módosítása tárgyában**

1. **Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy**
2. A Lámpás ’92 Közhasznú Alapítvánnyal családok átmeneti otthona szolgálatás biztosítására kötött ellátási szerződés 1. számú módosítását a határozat 1. melléklete szerinti körülírt tartalommal jóváhagyja.
3. Felkéri a Polgármestert az 1. pont szerinti szerződés aláírására.

**Felelős:** Niedermüller Péter polgármester

**Határidő:** 2023. szeptember 30.

Budapest, 2023. augusztus 25.

**Niedermüller Péter**

**polgármester**

Mellékletek:

Az előterjesztés mellékletei:

1. számú melléklet: Családok átmeneti otthona szolgálatás biztosítására kötött ellátási szerződés
2. számú melléklet: Bonyolítói szerződés a Nefelejcs u. 63. szám alatti 100 % önkormányzati tulajdonú épület felújítása tárgyában

3. sz. melléklet 761\_2022. (XI.15) számú PKB-határozat

4. sz. melléklet Kivitelezési szerződés\_Nefelejcs u. 63. felújítása\_A.Four-Bau Kft

A határozati javaslat melléklete:

1. számú melléklet: Családok átmeneti otthona szolgálatás biztosítására kötött ellátási szerződés 1. számú módosítása