|  |
| --- |
| **Budapest Főváros VII. kerület Erzsébetváros Önkormányzata**  Niedermüller Péterpolgármester |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

Pénzügyi és Kerületfejlesztési Bizottság

**ELŐTERJESZTÉS**

A Képviselő-testület 2023. szeptember 20 - ai

rendes ülésére

**Tárgy:**  Javaslat a védőnői ellátást biztosító ingatlan és ingó vagyon ingyenes használatba adásához szükséges döntések meghozatalára

**Készítette:**

Gyuris Gabriella

irodavezető

**Törvényességi szempontból kifogást nem emelek:**

a jegyző jogkörében eljárva

dr. Nagy Erika

aljegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

Az egészségügyi alapellátásról szóló 2015. évi CXXIII. törvény (a továbbiakban: Eatv.) 6/B. §(1)-(2) bekezdése értelmében 2023. július 1. napjától kezdődően az állam az egészségügyi alapellátás körében – a települési önkormányzattal együttműködésben – gondoskodik a védőnői ellátásról.

A védőnői ellátás biztosításáért a Kormány által rendeletben kijelölt állami intézményfenntartó szerv – az irányító vármegyei intézmény útján – felelős azzal, hogy az ellátás jogszabályban előírt tárgyi feltételeit az állam a települési önkormányzattal kötött megállapodás útján is biztosíthatja, ésa Kormány által rendeletben kijelölt állami intézményfenntartó szerv a települési önkormányzat részére tájékoztatásul megküldi a védőnői ellátás megszervezésével összefüggő, a személyi és a tárgyi feltételek biztosítására vonatkozó döntéseket.

Az Eatv. 23. § (5) bekezdése értelmében a települési önkormányzat 2023. július 1. napjával biztosítja az állam számára a 2023. június 30. napján a védőnői ellátásra szolgáló ingó és ingatlan vagyonnak az ingyenes használatát.

Az Önkormányzat 2023. június 30-ig a Bischitz Johanna Integrált Humán Szolgáltató Központon keresztül gondoskodott a kerületi védőnői ellátásról a tárgyi feltételek biztosításával, a 34212/15/A/1 helyrajzi számon nyilvántartott 1075 Budapest, Madách Imre út 2-6. 3. lépcsőház fszt. 1. szám alatti ingatlan és ingó vagyonelemek rendelkezésre bocsátásával. Ahhoz, hogy ezeket az irányító vármegyei intézmény számára használatba tudja adni, első lépésben a költségvetési szervétől vissza kell vennie, majd ezt követően a Dél-pesti Centrumkórház-Országos Hematológiai és Infektológiai Intézet számára használatba adni.

A Bischitz Johanna Integrált Humán Szolgáltató Központ alapító okirata 1.2.2. pontja szerinti telephelyén működteti a védőnői szolgálatot a 4.3.(D)c) pontban foglalt egészségügyi alapellátás keretében.

Mind az alapító okiratot, mind a szervezeti és működési szabályzatot módosítani szükséges a telephely és a feladaellátás változás okán.

Az Eatv-ben előírtak teljesítése érdekében a Dél-pesti Centrumkórház-Országos Hematológiai és Infektológiai Intézettel megállapodást kell kötni a védőnői ellátáshoz szükséges ingatlan és ingó vagyon ingyenes használatáról és a használat során felmerülő költségek elszámolásáról.

A Dél-pesti Centrumkórház-Országos Hematológiai és Infektológiai Intézettel a védőnői ellátásnak helyt adó ingatlan - a 34212/15/A/1 helyrajzi számon nyilvántartott 1075 Budapest, Madách Imre út 2-6. 3. lépcsőház fszt. 1. szám alatti ingatlanban a földszinti 240 m² területű helyiségcsoport - és az ellátáshoz kapcsolódó ingó vagyon ingyenes használatára és a használat során felmerülő költségek elszámolására vonatkozó megállapodás tervezet egyeztetés alatt áll.

A megállapodás rögzíteni fogja, hogy a Dél-pesti Centrumkórház – Országos Hematológiai és Infektológiai Intézet, mint Használó viseli az ingatlannak a használattal összefüggésben felmerülő - fenntartásának költségeit, az állagmegóvás, karbantartás, működtetés, üzemeltetés és az állagmegóváson túl - a rendkívüli javítások és helyreállítások költségeit.

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 108. § (4) bekezdése szerint „*a helyi önkormányzat képviselő-testületének nemzeti vagyon ingyenes átadására vonatkozó határozatában meg kell jelölni azt a jogszabályban meghatározott feladatot vagy egyházi hitéleti feladatot, amelynek ellátását az átadás elősegíti.”*

A Képviselő-testület hatáskörét az államháztartásról szóló 2011. évi CXCV törvény (a továbbiakban: Áht.) 8/A. § (2) bekezdése, valamint a Budapest Főváros VII. Kerület Erzsébetváros Önkormányzata vagyonáról és a vagyon hasznosításáról szóló 11/2012. (III.26.) önkormányzati rendelet (a továbbiakban: Vagyonrendelet) 5. § (2) bekezdés a) pontja is alátámasztja.

Áht. 8/A. § (2)bekezdése: „*Az alapító okiratot és annak módosítását az alapító szerv – az Országgyűlés vagy a Kormány által alapított költségvetési szerv alapító okiratát és annak módosítását az irányító szerv, a Sándor-palota alapító okiratát és annak módosítását a köztársasági elnök, minisztérium és a kormányzati főhivatal alapító okiratát és annak módosítását a miniszterelnök – adja ki a kincstár által rendszeresített formanyomtatvány alkalmazásával. Az alapító okirat kiadására jogosult személy e tevékenységében nem helyettesíthető.”*

Vagyonrendelet 5. § (2)a) pontja: „*A Képviselő-testület gyakorolja a tulajdonosi jogokat a nettó ötvenmillió forint forgalmi értéket meghaladó vagyonelemről, vagy vagyonösszességről – a továbbiakban együtt: vagyonról – rendelkező döntések (tulajdonjog átruházás, bármilyen jogcímen történő hasznosítás, vagyonkezelésbe adás, haszonélvezeti jog alapítása, valamint minden más, nem nevesített jogcímen történő tulajdonosi joggyakorlás, ide nem értve a 24. § (2) bekezdése szerinti ún. nem nevesített tulajdonosi nyilatkozatok megtételét) esetében;”*

Az Mötv. 46. § (1) bekezdése alapján az előterjesztést nyílt ülésen kell tárgyalni. A határozati javaslat elfogadásához egyszerű szavazattöbbség szükséges.

Kérem a Tisztelt Képviselő-testületet, hogy egészségügyi alapellátásról szóló 2015. évi CXXIII. törvényben meghatározottak teljesítése érdekében döntését meghozni szíveskedjen.

**HATÁROZATI JAVASLAT**

**Budapest Főváros VII. kerület Erzsébetváros Önkormányzata Képviselő-testületének …./2023. (IX. 20.) határozata a védőnői ellátást biztosító ingatlan és ingó vagyon ingyenes használatba adásához szükséges döntésekről**

Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy

1. a Bischitz Johanna Integrált Humán Szolgáltató Központ telephelyeként szolgáló 34212/15/A/1 helyrajzi számon nyilvántartott, természetben a 1075 Budapest, Madách Imre út 2-6. 3. lépcsőház fszt. 1. szám alatti ingatlanban található földszinti 240 m² területű helyiségcsoportot, valamint a védőnői ellátást biztosító ingó vagyonelemeket visszaveszi a költségvetési szervétől.

2. felkéri a Polgármestert, hogy gondoskodjon a Bischitz Johanna Integrált Humán Szolgáltató Központ alapító okiratának módosításáról a 34212/15/A/1 helyrajzi számon nyilvántartott, természetben a 1075 Budapest, Madách Imre út 2-6. 3. lépcsőház fszt. 1. szám alatti ingatlan telephelyként és feladatként történő törlésének okán, valamint gondoskodjon szervezeti és működési szabályzatának módosításáról a feladatellátás változása okán.

3. 2023. július 1. napjától határozatlan időtartamra ingyenesen használatba adja a határozat 1. pontjában meghatározott védőnői ellátást biztosító ingó és ingatlan vagyont a Dél-pesti Centrumkórház – Országos Hematológiai és Infektológiai Intézet számára az egészségügyi alapellátásról szóló 2015. évi CXXIII. törvény 6/B. §(1)-(2) bekezdése és a 23. § (5) bekezdése alapján.

4. felkéri a Polgármestert, hogy gondoskodjon a védőnői ellátáshoz szükséges ingatlan és ingó vagyon ingyenes használatáról és a használat során felmerülő költségek elszámolásáról szóló megállapodás megkötéséhez szükséges intézkedések megtételéről, majd a megállapodás aláírásáról a Képviselő testület utólagos tájékoztatásával. Az ingyenes használatba adásról rendelkező megállapodásban rögzítésre kerül, hogy a Dél-pesti Centrumkórház – Országos Hematológiai és Infektológiai Intézet, mint Használó viseli az Ingatlannak a használattal összefüggésben felmerülő fenntartásának költségeit - az állagmegóvás, karbantartás, működtetés, üzemeltetés és az állagmegóváson túl - a rendkívüli javítások és helyreállítások költségeit.

**Felelős:** Niedermüller Péter

**Határidő:** 1. és 3. pont tekintetében azonnal,

2. pont tekintetében 2023. október 18.,

4. pont tekintetében 2023. december 31.

Budapest, 2023. szeptember 5.

Niedermüller Péter

polgármester