|  |
| --- |
| **Budapest Főváros VII. kerület Erzsébetváros Önkormányzata**  **Bárdi Zsuzsanna alpolgármester, Bónus Éva önkormányzati képviselő  Sáli Annamária frakcióvezető** |

Iktatószám:

Napirendi pont: ….

Előterjesztve:

Pénzügyi és Kerületfejlesztési Bizottság

**ELŐTERJESZTÉS**

A Képviselő-testület 2023. szeptember 20 - ai

rendes ülésére

**Tárgy:** Budapest Főváros VII. kerület Erzsébetváros Önkormányzata Képviselő-testülete általi felhatalmazás pályázati kiírás előkészítésére a parkolóhely megváltás díjának felhasználása tekintetében

**Készítette:**

Törőcsik Attila

irodavezető-helyettes

**Törvényességi szempontból kifogást nem emelek:**

a jegyző jogkörében eljárva

dr. Nagy Erika aljegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges**.

**Tisztelt Képviselő-testület!**

Budapest Főváros VII. Kerület Erzsébetváros közigazgatási területére vonatkozóan a parkolóhelyek megváltása tekintetében a Budapest Főváros VII. kerület Erzsébetváros Önkormányzata Képviselő-testületének a parkolóhelyek és rakodóhelyek megváltásáról, közcélú parkolóhelyekről szóló 4/2019. (III.22.) számú önkormányzati rendelete (Önk.R.) van érvényben.

Az elmúlt évtized tapasztalatai alapján több okra is visszavezethető módon csökkent a meglévő épületek (társasházak) tetőtér beépítéssel-, emeletráépítéssel történő bővítése.

Korábban jellemzően a bővítés alapjául szolgáló padlástéri albetétek – az Építettő által elvégzendő építési munkáért cserébe (pl. felvonótelepítés, közmű-, homlokzat-, függőfolyosó és egyéb leromlott műszaki állapotban lévő épületszerkezet stb.) kerültek adás-vételre.

Optimális esetben ezen üzletből jellemzően a lakóközösség is profitált, mivel – önerő hiányában – az osztatlan közös szerkezetek jókarbantartására, felújítására nem volt módja. Az épületbővítéssel egyidejűleg elvégzett felújítási munka ugyankkor a társasházállomány megújulása miatt a településképre is kedvezően hatott, illetve az Önkormányzatnak a műszaki okok miatt megépülésre nem kerülő parkolóhelyek megváltási díjából bevétele keletkezett.

Az elmúlt évtizedben visszaesett a bővítési, ráépítési kedv, az építési vállalkozók egyre kevésbé találják vonzó befektetésnek ezt a formát, így az Önkormányzat bevétele is csökkent.

Fentiek ismeretében a befektetési kedv felélénkítése, a társasházállomány további megújulása, a településkép javítása érdekében megoldás lehet egy olyan pályázati lehetőség kidolgozása azon bővítéssel érintett társasházak részére, amelyek hajlandóak a társasház azon épületszerkezeteinek felújítására áldozni, amelyeket egyébként az épület bővítéséhez (az építési engedély megszerzéséhez) az építési vállalkozónak nem kötelező elvégeznie (pl. függőfolyosó felújítás, homlokzatfelújítás).

A pályázat tervezetten a bővítéssel érintett társasházak részére válna elérhetővé, a fedezetet a parkolóhely megváltásból befolyt összeg biztosítaná, és a „Társasházi pályázat”-tól eltérő módon a támogatás vissza nem térintendő támogatás lenne.

A pályázat kiírását a társasházaknak nyújtható felújítási támogatásról szóló Budapest Főváros VII. kerület Erzsébetváros Önkormányzata Képviselő-testületének 7/2016. (II.18.) önkormányzati rendelete teszi lehetővé.

Fentiek alapján kérem tisztelt Képviselő-testületet az előterjesztés megtárgyalására, valamint a határozati javaslat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …../2023. (IX.20.) határozata a Budapest Főváros VII. kerület Erzsébetváros Önkormányzata Képviselő-testülete általi felhatalmazás pályázati kiírás előkészítésére a parkolóhely megváltás díjának felhasználása tekintetében**

Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy

1. hozzájárul a tetőtér beépítés és emeletráépítés bővítése miatt szükséges parkolóhely megváltásból keletkező díj bevétel egy meghatározott részének társasházi támogatásra történő felhasználásához.
2. felkéri a Pénzügyi és Kerületfejlesztési Bizottságot és a jegyző útján a Polgármesteri Hivatal Főépítészi és Vagyongazdálkodási Irodáját, hogy a tetőtér beépítés és emeletráépítés bővítése miatt szükséges parkolóhely megváltásból keletkező díj bevétel felhasználására vonatkozóan pályázati kiírást készítsen elő, egyidejűleg a társasházaknak nyújtható felújítási támogatásról szóló Budapest Főváros VII. kerület Erzsébetváros Önkormányzata Képviselő-testületének 7/2016. (II.18.) önkormányzati rendeletét vizsgálja felül.

**Felelős:** Niedermüller Péter polgármester

**Határidő:** 2024. évi költségvetés elfogadását követő 60 napon belül

Budapest, 2023. augusztus 25.

**Bárdi Zsuzsanna Bónus Éva Sáli Annamária**

alpolgármester önkormányzati képviselő frakcióvezető