|  |
| --- |
| **Budapest Főváros VII. kerület Erzsébetváros Önkormányzata**  **dr. Halmai Gyula EVIN Erzsébetvárosi Ingatlangazdálkodási Nonprofit Zrt. vezérigazgatója** |

Iktatószám:

Napirendi pont: ….

Előterjesztve: Pénzügyi és Kerületfejlesztési Bizottság

**ELŐTERJESZTÉS**

**A Képviselő-testület 2023. szeptember 20 - ai**

**rendes ülésére**

|  |  |
| --- | --- |
| **Tárgy:** | Tulajdonosi döntés az Erzsébetvárosi Szolgáltató Nonprofit Kft.-nek az EVIN Nonprofit Zrt.-be történő beolvadása tárgyában |

**Készítette:**

dr. Halmai Gyula

EVIN Erzsébetvárosi Ingatlangazdálkodási Nonprofit Zrt. vezérigazgatója

**Törvényességi szempontból kifogást nem emelek:**

a jegyző jogkörében eljárva

dr. Nagy Erika aljegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

Az Erzsébetvárosi Szolgáltató Kft.-nek az EVIN Nonprofit Zrt.-be történő beolvadása tárgyában hozott 131/2023. (IV.19.) és 226/2023. (VI.21.) számú Képviselő-testületi határozatok alapján az átalakulással kapcsolatos közzétételi kötelezettség előzetes kontrollját követően az Igazságügyi Minisztérium Céginformációs és az Elektronikus Cégeljárásban Közreműködő Szolgálatának tájékoztatás szerint *„az egyesülésnek törvényi akadálya van”* mivel a cégnyilvánosságról, a bírósági cégeljárásról és a végelszámolásról szóló 2006. évi V. törvény 57/A. §-a kimondja, hogy *„Nonprofit gazdasági társaság más társasági formába csak nonprofit jellegének megtartásával alakulhat át, csak nonprofit gazdasági társasággal egyesülhet, illetve csak nonprofit gazdasági társaságokká válhat szét.”* Erre tekintettel – tulajdonosi döntés alapján – 2023. július 4-én módosításra került az Erzsébetvárosi Szolgáltató Kft. alapítói okirata, illetve a Társaság neve Erzsébetvárosi Szolgáltató Nonprofit Kft.-re változott, amelyet a Cégbíróság 2023. július 8-án bejegyzett. Ezzel a törvényi akadály elhárult az átalakulás (beolvadás) elől, viszont az egyes jogi személyek átalakulásáról, egyesüléséről, szétválásáról szóló 2013. évi CLXXVI. számú törvény (a továbbiakban: Átalakulási törvény) 4. § (3) bekezdésében meghatározott, a beolvadással kapcsolatos korábbi döntések alapjául szolgáló határidők nem tarthatóak, ezért a Képviselő-testület 131/2023. (IV.19.) és 226/2023. (VI.21.) számú, a beolvadással kapcsolatban hozott határozatainak végrehajtására nincs lehetőség. A folyamatot közbenső (évközi) mérleg elkészítésével előröl kell kezdeni.

Mivel az Átalakulási törvény 6. § (1) bekezdése alapján *„az átalakulási terv és mellékletei elfogadásáról a döntéshozó szerv a jogi személy átalakulásáról véglegesen döntő ülésén határoz. A vagyonmérleg-tervezet fordulónapjától a döntés időpontjáig – a 4. § (3) bekezdése és a 8. § esetét kivéve – nem telhet el hosszabb idő, mint három hónap”*, ezért a jelen előterjesztésben a vagyonmérleg- és vagyonleltár tervezetek dátumának a 2023. 07. 31-i fordulónapot javasoljuk, így a soron következő 2023. október 18-i Képviselő-testületi üléssel – mint az átalakulásról véglegesen döntő ülés időpontjával – tartható a 3 hónapos szabály.

Az Átalakulási törvény 2. § (2) bekezdése alapján a *„A döntéshozó szerv első ízben a jogi személy ügyvezetésének – ha a jogi személynél felügyelőbizottság működik, a felügyelőbizottság által véleményezett – előterjesztése alapján azt állapítja meg, hogy a jogi személy tagjai egyetértenek-e az átalakulás szándékával.”* Az EVIN Nonprofit Zrt. felügyelőbizottsága a 2023. szeptember 5-én tartott írásos szavazásán az ügyvezetés által előterjesztett átalakulási javaslatot egyhangúlag támogatta.

Kérjük a Tisztelt Képviselő-testületet, hogy az Erzsébetvárosi Szolgáltató Nonprofit Kft. EVIN Nonprofit Zrt.-be történő beolvadását jóváhagyni, a vagyonmérleg-tervezetek és vagyonleltár-tervezetek fordulónapját meghatározni, az eljáró könyvvizsgáló személyét kijelölni, illetve az EVIN Nonprofit Zrt. ügyvezetését az átalakulási terv, valamint az átalakulási döntés meghozatalához szükséges egyéb okiratok elkészítésével megbízni szíveskedjen.

A Képviselő-testület döntési hatásköre a Budapest Főváros VII. Kerület Erzsébetváros Önkormányzatát megillető tulajdonosi jogok gyakorlása és a tulajdonában álló vagyonnal való gazdálkodás szabályairól szóló 11/2012. (III. 26.) önkormányzati rendelet (a továbbiakban Rendelet) 5. § (2) bekezdésén és 15. § (2) bekezdésén alapul.

***A Rendelet 5. § (2) bekezdése értelmében***

*(2) A Képviselő-testület gyakorolja a tulajdonosi jogokat*

*a) a nettó ötvenmillió forint forgalmi értéket meghaladó vagyonelemről, vagy vagyonösszességről – a továbbiakban együtt: vagyonról – rendelkező döntések (tulajdonjog átruházás, bármilyen jogcímen történő hasznosítás, vagyonkezelésbe adás, haszonélvezeti jog alapítása, valamint minden más, nem nevesített jogcímen történő tulajdonosi joggyakorlás, ide nem értve a 24.§ (2) bekezdése szerinti ún. nem nevesített tulajdonosi nyilatkozatok megtételét) esetében;*

***A Rendelet 15. § (2) bekezdése értelmében***

*A Képviselő-testület dönt*

*a) gazdasági társaság alapításáról és megszüntetéséről,*

*b) gazdasági társaságban történő tulajdonszerzésről,*

*c) a 100%-ban az Önkormányzat közvetlen tulajdonában lévő gazdasági társaság, illetve annak közvetlen 100%-os tulajdonában álló gazdasági társaság vezető tisztségviselőinek, felügyelő bizottsága tagjainak, kinevezéséről és felmentéséről, valamint díjazásuk megállapításáról,*

*d) a 100%-ban az Önkormányzat közvetlen tulajdonában lévő gazdasági társaság, könyvvizsgálójának kinevezéséről és felmentéséről, valamint díjazása megállapításáról,*

*e) a 100%-ban az Önkormányzat közvetlen tulajdonában álló gazdasági társaság egyszemélyes gazdasági társasága létrehozásának, megszüntetésének, átalakulásának előzetes jóváhagyásáról,*

*f)a gazdasági társaságok számviteli törvény szerinti éves beszámolójának jóváhagyásáról.*

**A Polgári Törvénykönyvről szóló 2013. évi V. törvény 3:109. § (4) bekezdése szerint az „Egyszemélyes társaságnál a legfőbb szerv hatáskörét az alapító vagy az egyedüli tag gyakorolja. A legfőbb szerv hatáskörébe tartozó kérdésekben az alapító vagy az egyedüli tag írásban határoz és a döntés az ügyvezetéssel való közléssel válik hatályossá”*.***

A fent leírtak és a jogszabályi hivatkozások alapján kérjük a Tisztelt Képviselő-testületet az előterjesztés megtárgyalására és az alábbi határozati javaslat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …/2023. (IX.20.) számú határozata az Erzsébetvárosi Szolgáltató Nonprofit Kft. -nek az EVIN Nonprofit Zrt.-be történő beolvadása tárgyában**

Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy

1. a Budapest Főváros VII. kerület Erzsébetváros Önkormányzata Képviselő-testületének 131/2023. (IV.19.) és 226/2023. (VI.21.) számú határozatait visszavonja.
2. hozzájárul az Erzsébetvárosi Szolgáltató Nonprofit Kft. EVIN Nonprofit Zrt.-vel történő egyesüléséhez oly módon, hogy az Erzsébetvárosi Szolgáltató Nonprofit Kft. beolvad az EVIN Nonprofit Zrt.-be.
3. az Erzsébetvárosi Szolgáltató Nonprofit Kft. - az EVIN Nonprofit Zrt.-be történő beolvadás folytán - jogutódlással megszűnik, a továbbiakban a jogutód cégformájának megfelelő zártkörűen működő részvénytársaságként működik tovább.
4. a vagyonmérleg-tervezetek és a vagyonleltár-tervezetek fordulónapját 2023. július 31. napjában határozza meg.
5. az átalakulással kapcsolatos vagyonmérleg-tervezetek és vagyonleltár-tervezek könyvvizsgálói ellenőrzési feladatainak ellátásával az Avizó Gold Könyvvizsgáló és Adótanácsadó Kft. (székhely: 1143 Budapest, Hungária krt. 80/A. 1. em. 3.; nyilvántartásba-vételi szám: 000854) részéről személyesen eljáró Majorné dr. Lövei Judit Klárát (MKVK tagsági igazolvány száma: 001803) bízza meg.
6. megbízza az EVIN Nonprofit Zrt. vezérigazgatóját az átalakulási terv, valamint az átalakulási döntés meghozatalához szükséges egyéb okiratok elkészítésével.

**Felelős:** Niedermüller Péter polgármester

**Határidő:** 1-5. pont tekintetében azonnal, 6. pont tekintetében 2023. október 18.

Budapest, 2023. augusztus 30.

dr. Halmai Gyula

EVIN Erzsébetvárosi Ingatlangazdálkodási Nonprofit Zrt. vezérigazgatója

Előterjesztés mellékletei:

1. 131/2023. (IV.19.) számú Képviselő-testületi határozat
2. 226/2023. (VI.21.) számú Képviselő-testületi határozat
3. 2023.08.22-én kelt tájékoztató levél az EVIN Nonprofit Zrt. felügyelőbizottsága részére
4. Az EVIN Nonprofit Zrt. Felügyelőbizottságának 2023. szeptember 5-én kelt 1/2023.09.05. számú határozata