|  |
| --- |
| **Budapest Főváros VII. kerület Erzsébetváros Önkormányzata**  **Szücs Balázs alpolgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

A Képviselő-testület 2023. szeptember 20 - ai

rendes ülésére

**Tárgy:**  Döntés emléktábla elhelyezéséről

**Készítette:**

Kohári Edit

civil referens

**Törvényességi szempontból kifogást nem emelek:**

a jegyző jogkörében eljárva

dr. Nagy Erika

aljegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

Az Önkormányzat az elmúlt esztendők során számos alkalommal támogatta emléktábla és emlékmű elhelyezését a kerület egykori neves lakóinak, szervezeteinek tiszteletére és emlékére. Budapest Főváros VII. kerület Erzsébetvárosban az emléktáblák állításának rendjét az emléktáblák állítására vonatkozó szabályokról szóló 20/2021. (III.17.) önkormányzati rendelet szabályozza (a továbbiakban: Rendelet). A Rendelet 4. § (1) bekezdése szerint emléktábla állításához a Képviselő-testület előzetes hozzájárulása szükséges.

*„2. § (1) E rendelet alkalmazásában:*

a) Emléktábla:*kiemelkedő jelentőségű személyeknek, eseményeknek, vagy szervezeteknek emléket állító grafikát tartalmazó szöveges tábla.*

b) Emléktábla állítása*: emléktábla fizikai elhelyezése az a) pontban felsoroltakhoz köthető helyszínen, a szükséges hatósági engedélyek birtokában.*

*3. § (1) Emléktáblát állítani a 2. § (1) bekezdés a) pontjában felsoroltak emlékére akkor lehet, ha az alábbiak közül az emléktábla címzettje valamelyik feltételnek megfelel:*

*a) a tevékenysége a közjót példaértékűen szolgálta,*

*b) hozzájárult a nemzet szellemi, anyagi gyarapodásához,*

*c) személye közmegbecsülést szerzett,*

*d) közösségének meghatározó szereplője volt,*

*e) a tudomány, a művészet, a sport, vagy a közélet valamely területén kimagaslóan jelentőset alkotott,*

*f) Erzsébetváros életében, történetében kiemelkedő szerepe folytán jelentősen hozzájárult Erzsébetváros fejlődéséhez, hírnevének öregbítéséhez,*

*g) Erzsébetváros, a főváros, a nemzet történelmében kiemelkedő jelentőségű, a kerülethez köthető történelmi eseményről van szó, és még nem őrzi emléktábla az emlékét.”*

Önkormányzatunk kezdeményezi az alábbi társasház utcai homlokzatán emléktábla állítását:

DJ Splash (Zoltán Péter) emlékére a Garay utca 3. szám alatt lévő épület homlokzatán.

**DJ Splash (Zoltán Péter)**

Tábla szövege:

***Ebben a házban élt és alkotott 1986-tól 2020-ig, a magyar zenei élet kiemelkedő alakja, a Petőfi Rádió rezidens dj-je, több hazai klub kiváló lemezlovasa***

***Zoltán Péter (Peter Sharp, DJ Splash)***

***(1968-2022)***

Háttér:

Zoltán Péter (DJ Splash, Peter Sharp) Magyarország egyik népszerű lemezlovasa. Zenei pályafutását - édesapja hatására, aki Magyarország legismertebb dixieland zenekarában, a Benkó Dixieland Band-ben trombitált - már gyermekként annyira komolyan vette, hogy 8 éves korától zeneiskolában tanult zongorázni, majd elvégezte a Konzervatóriumot zeneszerzés és zongora, majd jazz tanszakokon. Ilyen komoly szakmai előkészületek közepette már 17 éves korától javában szervezte saját estjeit. Technikai tudását jól mutatja, hogy már 1993-ban 4 Technics lemezjátszóval dolgozott egyszerre, valamint 1994-ben második helyezett lett a budapesti DMC-n, a lemezlovasok technikai versenyén. 2009-ben saját stúdiót és kiadót alapított. 2016 májusától a Petőfi Rádió esti mixműsorának rezidens DJ-je volt.

Az emléktábla felállítását DJ Splash családja hozzájárulásával állíttatja Erzsébetváros Önkormányzata.

Helyszín:

Garay utca 3.

A Rendelet 7. § (3) bekezdése értelmében a Képviselő-testületi előterjesztésnek tartalmaznia kell az ingatlan tulajdonosának engedélyét, a kerületi főépítész állásfoglalását (2. számú melléklet) és a pénzügyi fedezetről szóló igazolást.

A társasház beleegyező nyilatkozatát, közgyűlési határozatát az 1.számú melléklet tartalmazza.

Az emléktábla felállításának várható költsége – a 3. számú mellékletben található árajánlat alapján – nettó 265.000,- forint + Áfa, azaz összesen bruttó 336.550,- forint, melyre az Önkormányzat költségvetésében az „5707 Rendezvények, stratégiai feladatok” cím „Emléktáblák” során a fedezet rendelkezésre áll.

Kérem a tisztelt Képviselő-testületet az előterjesztés megtárgyalására és a határozati javaslat elfogadására, valamint, hogy támogassa a fenti emléktábla felállítását!

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …/2023. (IX.20.) határozata emléktábla elhelyezésével kapcsolatos döntés meghozataláról**

Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy **DJ Splash (Zoltán Péter)** tiszteletére emléktáblát állíttat a VII. kerület Garay utca 3. szám alatti épület homlokzatán, és felkéri a Polgármestert a szükséges intézkedések megtételére.

**Felelős**: Niedermüller Péter polgármester

**Határidő**: 2023. december 31.

Budapest, 2023. szeptember 6.

**Szücs Balázs**

**alpolgármester**

Előterjesztés mellékletei:

* 1. számú melléklet: Garay utca 3. szám alatti társasház közgyűlésének hozzájáruló határozata
* 2. számú melléklet: Garay utca 3. szám alatti homlokzati elhelyezéshez főépítészi hozzájárulás
* 3. számú melléklet: árajánlat a Garay utca 3. szám alatti emléktáblára
* 4. számú melléklet: Zoltán Péter (DJ Splash) hozzátartozói nyilatkozata
* 5. számú melléklet: Garay utca 3. szám alatti emléktábla terve