|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve:

Pénzügyi és Kerületfejlesztési Bizottság

**ELŐTERJESZTÉS**

**A Képviselő-testület** **2023. szeptember 20-i rendes ülésére**

|  |  |
| --- | --- |
| **Tárgy:** | Javaslat Budapest Főváros VII. kerület Erzsébetváros Önkormányzata és Polgármesteri Hivatala Közbeszerzési Szabályzatának módosítására |

**Készítette:**

Batóné dr. Mácsai Gyöngyvér

irodavezető

**Törvényességi szempontból kifogást nem emelek:**

dr. Nagy Erika

jegyző jogkörében eljáró aljegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

Budapest Főváros VII. kerület Erzsébetváros Önkormányzatának Képviselő-testülete a 960/2020. (XII.16.) számú határozatával fogadta el Budapest Főváros VII. Kerület Erzsébetváros Önkormányzatának és Polgármesteri Hivatalának Közbeszerzési Szabályzatát (a továbbiakban Közeszerzési Szabályzat), mely ezt követően három alkalommal módosításra került.

A Közbeszerzési Szabályzat újabb módosításának indoka::

egyrészt a Közbeszerzési Szabályzat kiegészítése az előzetes piaci konzultációval kapcsolatos rendelkezésekkel,

másrészt az előzetes tájékoztatóra vonatkozó szabályok módosítása.

Az egyajánlatos közbeszerzések arányának csökkentése érdekében került megalkotásra az egyajánlatos közbeszerzések számának csökkentését szolgáló intézkedésekről szóló 63/2022. (II.28.) Korm. rendelet (a továbbiakban: Korm. rendelet).

A Korm. rendelet 1. § (1) bekezdés b) pontja ajánlatkérői kötelezettségként rögzíti az **előzetes piaci konzultáció** minden esetben kötelező alkalmazását olyan uniós értékhatárt elérő becsült értékű, nyílt vagy meghívásos közbeszerzési eljárások megindítása előtt, amelyek esetében a közbeszerzések tárgya olyan beszerzés, amelynek tekintetében az egyajánlatos közbeszerzések közös közbeszerzési szójegyzék (a továbbiakban: CPV) főcsoport szerinti aránya a megelőző naptári évben a 30%-ot meghaladta, és az adott CPV főcsoportba tartozó közbeszerzések aránya az összes eredményes közbeszerzés 2%-át meghaladta.

A Korm. rendelet 2. § (2) bekezdése értelmében a közbeszerzésekért felelős miniszter a kötelező előzetes piaci konzultációval érintett beszerzési tárgyak listáját minden év január 31-ig közzéteszi az Elektronikus Közbeszerzési Rendszer (EKR) honlapján. A jelenleg hatályos lista:

|  |
| --- |
| **09000000-3 Kőolajtermékek, tüzelőanyagok, villamos energia és egyéb energiaforrások** |
| 33000000-0 Orvosi felszerelések, gyógyszerek és testápolási termékek |
| 34000000-7 Szállítófelszerelések és kiegészítő szállítási cikkek  38000000-5 Laboratóriumi, optikai és precíziós felszerelések (kivéve szemüvegek) |
| **50000000-5 Javítási és karbantartási szolgáltatások** |
| **72000000-5 IT-szolgáltatások: tanácsadás, szoftverfejlesztés, internet és támogatás** |

Továbbá a különösen bonyolult műszaki- vagy jogi feltételrendszerű közbeszerzések esetében a közbeszerzési eljárás előkészítése során célszerű lehet az előzetes piaci konzultáció megvalósítása.

*Kbt. 28. § (5) Előzetes piaci konzultációt az ajánlatkérő - más módszerek mellett - úgy is megvalósíthat, hogy a műszaki leírás tervezetét és a szerződéstervezetet az EKR-ben előzetesen közzéteszi, amelynek véleményezésére az érdeklődő gazdasági szereplők számára lehetőséget biztosít.*

Az előzetes piaci konzultáció alkalmazása minden esetben kiváltható a Kbt. 75. § (2) bekezdés e) pontja szerinti eredménytelenségi ok előírásával, ezért az eredménytelenségi ok vagy az előzetes piaci konzultáció lefolytatása közötti döntést célszerű a közbeszerzési eljárás előkészítését irányító jegyzői hatáskörbe helyezni.

Célszerűnek tartjuk a Közbeszerzési Szabályzat módosítását az **előzetes tájékoztató**ra vonatkozó szabályok tekintetében:

Egyrészt nem indokolt, az Önkormányzat közbeszerzési eljárásai esetében a Pénzügyi és Kerületfejlesztési Bizottság javaslata alapján a Polgármester döntsön az előzetes tájékoztató közzétételéről, elegendő, hogy - a Hivatal Szakirodájának javaslata alapján - a Jegyzői Iroda döntés előkészítését követően a Jegyző döntsön a közzétételről,

másrészt nem szükséges a közbeszerzési tervben szereplő közbeszerzések esetkörére korlátozni a az előzetes tájékoztató közzétehetőségét.

Az előzetes tájékoztató közzététele a közbeszerzési eljárás előkészítési szakaszába tartozó jogcselekmény, így az előzetes tájékoztató közzététele nem eredményez semmilyen kötelezettségvállalást az ajánlatkérő számára a Kbt. 38. § (5) bekezdése alapján:

*Kbt. 38. § (1) Az ajánlatkérő a költségvetési év kezdetét követően előzetes tájékoztatót - a közszolgáltató ajánlatkérő külön jogszabály szerinti időszakos előzetes tájékoztatót - készíthet az adott évre, vagy az elkövetkező legfeljebb tizenkét hónapra tervezett összes árubeszerzéséről, építési beruházásáról vagy szolgáltatás megrendeléséről.*

*(5) Az előzetes tájékoztatót, illetve időszakos előzetes tájékoztatót tartalmazó hirdetmény közzététele nem vonja maga után az abban megadott közbeszerzésre vonatkozó eljárás lefolytatásának kötelezettségét.*

Továbbá a közbeszerzési tervben nem szereplő közbeszerzésről is közzétehető előzetes tájékoztató.

A Képviselő-testület döntési jogkörét a közbeszerzésekről szóló 2015. évi CXLIII. törvény 27.§ (1) bekezdése alapozza meg.

Kérem a Tisztelt Képviselő-testületet az előterjesztés megtárgyalására és a határozati javaslat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …/2023. (IX. 20.) határozata Budapest Főváros VII. kerület Erzsébetváros Önkormányzata és Polgármesteri Hivatala Közbeszerzési Szabályzatának 4. számú módosításáról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. Budapest Főváros VII. kerület Erzsébetváros Önkormányzata és Polgármesteri Hivatala Közbeszerzési Szabályzatának 4. számú módosítását a határozati javaslat 1. sz. melléklete szerinti lényeges tartalommal jóváhagyja.
2. a Budapest Főváros VII. kerület Erzsébetváros Önkormányzata és Polgármesteri Hivatala Közbeszerzési Szabályzatát a módosításokkal egységes szerkezetbe foglalva (a továbbaiakban: Közbeszerzési Szabályzat) jóváhagyja a határozati javaslat 2. sz. melléklete szerinti lényeges tartalommal.
3. a Közbeszerzési Szabályzat hatálybalépése 2023. szeptember 21., egyben felkéri a polgármestert és az aljegyzőt a jegyző jogkörében eljárva a Közbeszerzési Szabályzat aláírására.

**Felelős**: Niedermüller Péter polgármester

**Határidő**: 2023. szeptember 21.

Budapest, 2023. augusztus 29.

Niedermüller Péter

polgármester

A határozati javaslat mellékletei:

1. sz. melléklet: Budapest Főváros VII. Kerület Erzsébetváros Önkormányzata és Polgármesteri Hivatala Közbeszerzési Szabályzatának 4. sz. módosítása
2. sz. melléklet: Budapest Főváros VII. Kerület Erzsébetváros Önkormányzatának és Polgármesteri Hivatalának Közbeszerzési Szabályzata a 4. sz. módosítással egységes szerkezetbe foglalva